བོད་ཀྱི་གཏེར་སྟོན་གྱི་ཐོག་མ་མངའ་བདག་ཉང་རལ་ཉི་མའི་འོད་ཟེར་ནི་བོད་ཡུལ་དབུས་ཀྱི་ལྷོ་བྲག་ཕྱོགས་སུ་འཚོ་གཞེས་གནང་མྱོང་ཞིང་།སྔ་འགྱུར་རྙིང་མའི་ལུགས་ཀྱི་དྲག་པོ་ལྷའི་རྣལ་འབྱོར་གྱི་རྩ་བའི་གཞུང་བཀའ་བརྒྱད་བདེ་གཤེགས་འདུས་པ་སོགས་མང་པོ་གཏེར་ནས་བཏོན་ཡོད།ད་དུང་ཁོང་གིས་མ་ཎི་བཀའ་འབུམ་གཏེར་ནས་བཞེས་པའི་ཤུགས་རྐྱེན་ལ་བརྟེན་ནས་འཕགས་མཆོག་འཇིག་རྟེན་མགོན་པོ་བོད་ཀྱི་ཐུན་མོང་མ་ཡིན་པའི་ལྷ་སྐལ་ཡིན་པ་གསལ་སྟོན་བྱུང་ཞིང་།གཞན་ཡང་སློབ་དཔོན་པདྨའི་རྣམ་ཐར་སྔ་ཤོས་དེ་གཏེར་སྟོན་འདི་ཡིས་མཛད་ཡོད་པའི་ནང་དུའང་།ཨོ་རྒྱན་སངས་རྒྱས་གཉིས་པ་དུས་རབས་བརྒྱད་པའི་ནང་བོད་དུ་བྱོན་ཚུལ་དང་།གང་དེས་བོད་ཀྱི་ལྷ་སྲིན་གདུག་པ་ཅན་རྣམས་དམ་ལ་བཏགས་ཤིང་།བོད་ཡུལ་ཀུན་ཏུ་ཟབ་གཏེར་མང་པོ་སྦས་པ་སོགས་གསལ་ལོ།།